
Til min tante Gwen, en ekte «pinnsvindame»,

veldig glad i deg xxx


Kapittel 1

«Dette har ikke vært helt lett for deg, har det vel?» hvisket pappa i øret mitt idet vi kom ut fra kirken igjen, bak brudeparet.

Det kjentes som om magen min slo saltomortale. Hadde han gjettet seg til sannheten? Forsto han mer enn jeg ante? «Det var lett som fot i hose,» svarte jeg lavt, i håp om å avlede ham. «Jeg trengte bare å smile, holde buketten, passe på at slepet hennes lå som det skulle, og smile enda litt til. Jeg har vondt i kinnene av all smilingen.»

«Ja, og i hjertet også, hva? Det ville i hvert fall jeg hatt om kusinen min nettopp hadde giftet seg med mitt livs store kjærlighet.»

«Pappa! Hysj!» Han hadde snakket veldig lavt, men jeg trev ham likevel i jakkeermet og dyttet ham bortover langs grusgangen for å få ham vekk fra nysgjerrige ører – for eksempel dem til grandtante Agnes. Mammas tante tålte av en eller annen ubegripelig, mystisk grunn ikke synet av meg, så det var absolutt lurest ikke å gi henne enda mer ammunisjon.

«James er ikke mitt livs store kjærlighet,» sa jeg sammenbitt, men stemmen min skalv, og det hørtes. Veldig tydelig. «Vi bare … vel, han …. Det var …» Jeg så opp i pappas varme, brune øyne og kjente formelig hvordan alt raste sammen inne i meg. Det nyttet ikke å prøve å benekte det. «Nei, det var ikke lett,» mumlet jeg lavt. «Skulle jeg sette opp en liste over de verste dagene i livet mitt, ville dagen da jeg mistet bestefar, kommet øverst, men dagen i dag ville kommet ganske langt opp, den også.» Stemmen min brast da jeg sa de siste ordene.

Pappa la armene om meg, klemte meg godt inntil seg og trøstet meg med sin varme og styrke. Han var én nittifem på strømpelesten og bød på en masse å holde rundt, og jeg kom antagelig aldri til å bli for gammel for klemmene hans. Særlig ikke på en dag som denne.

«Takk, pappa,» sa jeg da han endelig slapp meg igjen. «Det der trengte jeg.»

«Kan alle unntatt bruden og brudgommen vennligst flytte seg vekk fra inngangen til kirken?» ropte bryllupsfotografen.

Jeg løftet litt på skjørtekanten på brudepikekjolen min, og pappa og jeg flyttet oss enda litt lenger bort på grusgangen, og så snudde jeg meg med tungt hjerte og rettet blikket mot Chloe og James. De sto under en buegang av rosa og kremgule roser og så forelsket og henført på hverandre mens fotografen knipset i vei, samtidig med at han prøvde å vifte vekk horden av venner og slektninger som holdt frem mobilene sine for å få tatt sine egne bilder, og kom i veien for og ødela for ham. Kalenderen viste midten av august, og solen varmet de nakne armene mine. Jeg lukket øynene en stund, la hodet bakover og lot den lette, nesten umerkelige brisen stryke meg over ansiktet og trøste og berolige meg.

Pappa og jeg sto tause i noen minutter og fulgte med mens fotografen instruerte Chloe og James og ba dem først om å stå side om side, deretter stå hånd i hånd og til slutt stå ansikt til ansikt og kysse hverandre. Jeg fantaserte om at det var jeg som sto der fremme i den elfenbensfargede brudekjolen i stedet for kusinen min, i ferd med å starte et lykkelig samliv med mannen jeg hadde vært håpløst forelsket i i nesten to år.

Jeg orket plutselig ikke å se på dem mer, så jeg flyttet blikket vekk fra dem, men det falt dessverre på et like opprørende tablå: min egen mor som sto og klemte tante Louise, brudens mor, med et stolt smil i ansiktet. En litt for velkjent tristhet bredte seg i meg. Mamma og tante Louise var eneggede tvillinger, så deres søskenkjærlighet var naturligvis i en særklasse tett og nær, det forsto jeg uten problemer, men det jeg derimot ikke klarte å forstå, var hvorfor de ikke kunne dele med pappa og meg den varmen og hengivenheten de hadde for hverandre. Jeg klarte faktisk ikke å huske sist mor ga meg en klem. Noen mennesker er ikke så fysiske, men det gjaldt ikke henne – hun klemte mer enn gjerne, og ofte også, både tante Louise og Chloe. Jeg hadde hele mitt liv hatt et vanskelig forhold til henne, og hadde ofte lurt på om det skyldtes at hun var misunnelig på mitt og pappas nære forhold. På den annen side burde det jo slett ikke komme som noen overraskelse på henne at han og jeg hadde knyttet så usedvanlig tette bånd. Vi ble jo stort sett skjøvet ut på sidelinjen av henne og tante Louise, hele tiden. Hold opp, Sam. Ikke i dag. Denne dagen er utfordrende nok om du ikke skal bevege deg ut i den hengemyren også.

«Mamma er virkelig fin i dag,» sa jeg. Hun hadde valgt å følge bryllupets fargeplan og var kledd i en blekrosa, florlett kjole, med waterfall jacket og hodepynt i omtrent samme fargenyanse.

«Moren din ser fantastisk ut,» sa pappa i en lengselsfull tone. «Det er fint å se henne i noe annet enn svart for en gangs skyld.»

Jeg klarte ikke å huske at jeg noensinne hadde sett moren min kledd i noe annet enn svart eller andre mørke, triste farger. Tante Louise, derimot, gikk som oftest kledd i helt andre, sterke, kraftige farger, men i dag hadde hun valgt klær i dempede, duse nyanser. Brudemorsantrekket hennes var virkelig elegant, ja, rett og slett råstilig – en figursydd kjole i dus rosa med en blondetopp i elfenbenshvitt, kombinert med en rosa jakke og matchende bredbremmet hatt.

«Og du er usedvanlig flott, du også,» tilføyde jeg. Pappa var veterinær, så jeg var vant til å se ham i skjorte og bukser, men til bryllupet hadde han investert i en koksgrå, tredelt dress og nye sko, så han så virkelig stilig ut.

Jeg rettet blikket mot brudeparet igjen og sukket. De var virkelig et oppsiktsvekkende vakkert par, der de sto. James var en muskuløs, veltrent mann, med mørkt blondt hår, ytterst velstelt skjegg og intense, blå øyne. Han kunne meget vel vært modell – og det kunne Chloe også. Både den skulderløse overdelen og skjørtet på den elfenbensfargede brudekjolen var dekket av et detaljert og vakkert utført rosa og kremfarget broderi. Det blonde håret hennes, som rakk henne til livet, var satt opp og samlet i myke, løse krøller bak på hodet og festet med glitrende blomster. To tynne fletter krysset hverandre på toppen av hodet som et elegant hårbånd. Hun var rett og slett bedårende vakker. Chloe kunne forresten kledd seg i en søppelsekk og ville likevel vært vakker. Faren hennes, min onkel Simon, var av dansk herkomst, og genene hans hadde velsignet Chloe med glatt, blekblondt hår, isblå øyne og perfekte kinnbein.

Chloe tiltrakk seg mannlig oppmerksomhet uansett hvor hun befant seg, og da vi kom i tenårene, manglet hun aldri kjæreste. Da vi ble litt eldre, ble hun rene magneten for menn som likte å vise seg frem sammen med henne, som et vakkert trofé. Ingen av dem hadde noen virkelig ekte, oppriktig interesse av henne. Hun ble sveket og bedradd flere ganger, nedverdiget også, eller mennene fikk henne til å føle seg dum. Jeg husket spesielt en som gjorde narr av henne på grunn av jobben hennes, som assistent i en barnehage. «Du leker jo bare med unger hele dagen,» sa han, «fordi du er for tjukk i huet til å lære dem noe.» Chloe lot seg imidlertid ikke herse med, så det gikk ikke lange tiden før hun ga ham et tupp bak og fikk ham ut av livet sitt, men hun lærte liksom aldri heller, så før noen fikk sukk for seg, hadde hun skaffet seg en ny kjæreste, dessverre av nøyaktig samme type.

Hun slet også med venninneforhold, for venninnene hennes anklaget henne stadig for å flørte med kjærestene deres, og for å prøve å overstråle dem og stille dem i skyggen, så hun klamret seg til meg – den eneste som alltid hadde vært der for henne.

År med negative erfaringer hadde ført til at Chloe var veldig usikker hva angikk utseendet, noe hun ikke hadde en eneste god grunn til å være, mens jeg – som var født med et helt vanlig, ordinært utseende, ja, noen ville vel kanskje påstå at jeg gikk i ett med omgivelsene – følte meg fullstendig avslappet og vel til pass med det jeg hadde fått utlevert. Mesteparten av tiden i hvert fall. Jeg var én syttisju høy og slank, akkurat som Chloe, men når det gjaldt farger, var jeg hennes rake motsetning. Jeg hadde kraftig hår, brunt, akkurat som mamma og tante Louise. Chloe hadde i mange år forsøkt å overtale meg til å få det tynnet eller stripe det, for å «tiltrekke menn», men jeg hadde hele tiden motsatt meg dette. Skulle jeg måtte ty til rådyr frisørbehandling for å få en mann til å legge merke til meg, var mannen ingenting å samle på, og uansett hvor mye jeg tonet eller farget håret, kom jeg aldri til å bli en sånn kvinne som menn snudde seg etter, ikke så lenge Chloe var i nærheten i hvert fall. Men det var jo ikke nødvendigvis negativt heller.

Det jeg likte best ved meg selv, var øynene mine. De var nøttebrune, med ravgule og grønne flekker og mørk ytterkant. Når jeg ikke var sammen med Chloe og følgelig ikke var usynlig, var øynene det første folk la merke til ved meg.

«Chloe ser jo fantastisk ut, ikke sant?» sa jeg.

«Jo, det gjør hun så absolutt,» nikket pappa, «men det gjør du også. Herlig å se deg i kjole til en forandring.»

Jeg smilte lettere ironisk. «Til og med en rosa?» Jeg elsket stilen – fotsid kjole med tyllskjørt i A-fasong, rynket overdel og bare skuldre, satengbånd rundt midjen og korsettinspirerte detaljer i ryggen. Men fargen?

Pappa lo. «Den kler deg. Men du er tross alt den eneste brudepiken, så jeg synes godt at Chloe kunne latt deg få være med og bestemme fargen selv.»

«Hun ga meg et par andre valg også – uten synderlig entusiasme – og du vet hvordan det er. Det Chloe vil ha …»

«Det får Chloe,» sa vi i kor og smilte til hverandre.

«Ja, det var for så vidt greit nok da dere var små, og diskusjonen dreide seg om en av Barbie-dukkene deres eller sånne ting,» fortsatte pappa. «Men du kan faktisk si nei, det vet du, ikke sant?»

«Ja da, jeg vet det, men det var bare så altfor tydelig at hun ville ha rosa, og dette er tross alt hennes store dag, ikke min.» Jeg kjente strupen snøre seg sammen mens jeg sa dette. Nei, definitivt ikke min. Om bare … Jeg rensket strupen før jeg fortsatte. «Hun var så opprømt og så full av entusiasme og iver at jeg bare lot henne få det som hun ville.»

Pappa så ned på meg, alvorlig og oppriktig. «Du har alltid vært usedvanlig snill og omtenksom, Sammie,» sa han, «og det er egenskaper jeg setter stor pris på ved deg, men de gjør meg litt betenkt også. Dere er ikke barn lenger. Du trenger ikke lenger å la henne få det som er ditt.»

«Jeg vet det, men James var ikke min eiendom.» En stor klump fikk strupen min til å snøre seg sammen for alvor, og jeg måtte blunke fort flere ganger for å tvinge tårene tilbake.

Han ristet på hodet og rynket brynene. «Jeg så dere riktig nok sammen bare noen få ganger, men jeg trodde faktisk at dere var lykkelige sammen. Og nå er han gift med Chloe, og du er brudepike i bryllupet deres.»

«Ja, kjipt, hva? Hadde det vært opp til meg, ville jeg giftet meg med James og fått barn med ham, og vi ville blitt gamle sammen. Men han var ikke forelsket. Før han en dag plutselig var det. Og da var det ikke i meg.»

«Å Sammie,» sa pappa ømt og så medfølende på meg. Han sank liksom sammen i skuldrene. «Dette er så trist.»

«Ikke, pappa, vær så snill,» sa jeg fort. «Du får meg til å gråte.» Jeg trakk pusten dypt. «Det er selvfølgelig ikke ideelt at han har valgt å gifte seg med en i familien min, men hadde det ikke vært Chloe, ville jeg mistet ham til en annen. Det han og jeg hadde, ville aldri vart stort lenger uansett, om jeg ønsket det aldri så mye. Men nå var det Chloe han falt for, og sånn er det bare. Og se hvor lykkelig hun er. Hun fortjente virkelig å finne seg en ordentlig fyr etter alle de håpløse typene hun har vært sammen med.»

Hvordan skulle jeg kunne la være å unne henne å finne lykken sammen med en mann jeg visste var en tvers gjennom fin person? Hans eneste feil var – i hvert fall etter det jeg hadde sett – at han ikke hadde forelsket seg vilt og intenst i meg, slik jeg hadde gjort i ham.

«Kan brudepiken og brudgommens forlover komme hit, takk?» ropte fotografen. «Og kan brudeparets nærmeste familie gjøre seg klar også?»

«Kom igjen,» sa pappa. Han klemte hånden min, og vi satte kursen mot resten av selskapet. «Jeg er her for deg om du noensinne skulle føle behov for å snakke om det. Det vet du.»

«Takk, pappa. Jeg vet det, og jeg elsker deg for det.»

Vi stilte opp til fotograferingen, og det ble knipset rundt hundre bilder av oss, og jeg fortrengte resolutt hjertesorgen min og fokuserte på Chloe og hennes lykke. Hun var ikke bare kusinen min, hun var min aller beste venn også, og hadde vært det hele livet vårt. Det var bare et halvt års aldersforskjell mellom oss, og vi hadde gått i samme klasse på skolen og deltatt i flere av de samme fritidsaktivitetene i oppveksten. Vi bodde nær hverandre – det var bare et par gater mellom hennes hjem og mitt – og familiene våre pleide å feriere sammen, så mitt liv hadde alltid vært tett og uløselig knyttet til hennes. Og nå ble vi knyttet til hverandre via James også, og jeg ble bare nødt til å lære meg å leve med det. Eller risikere å miste Chloe.


Kapittel 2

To år tidligere

Jeg kjørte gjennom den billedskjønne landsbyen North Emmerby i North Yorkshire med kurs for Hannah og Tobys hus, og hadde sommerfugler i magen. I kveld skulle jeg endelig få møte Tobys beste venn, James Turner – mannen både han og Hannah var skråsikre på var perfekt for meg.

Hannah hadde vært min bestevenninne i åtte år. Vi var blitt kjent med hverandre på Liverpool University, der vi begge hadde studerte sykepleie med spesialisering innenfor voksenomsorg. Hun hadde møtt forloveden sin, Toby, noen få år etter at vi var ferdig med studiene, og jeg hadde tilbrakt en lang rekke kvelder og helger sammen med dem opp gjennom årene. De hadde ofte snakket om at James og jeg måtte få møte hverandre, men det hadde aldri klaffet sånn at både han og jeg hadde vært single samtidig, så det hadde aldri vært aktuelt. Før nå.

Jeg kjørte forbi The Fox and Badger, der Toby skulle feire trettiårsdagen sin om kvelden, og sommerfuglene flakset verre enn noensinne. Pust dypt. Ro deg ned. Ingen grunn til at du skal stresse livet av deg de neste fire timene.

James og Toby var og spilte golf, og James hadde fått streng beskjed om å stille på puben klokken seks om kvelden, der Toby hadde avtalt å møte Hannah og meg til bursdagsmiddag. Det han ikke visste, var at femti venner og familiemedlemmer kom til å sitte der og vente på å overraske ham.

Jeg parkerte i gaten utenfor huset deres, Fuchsia Cottage. Gatedøren gikk opp, og Hannah kom springende ut for å ta imot meg med en hjertelig klem. «Takk for at du kunne komme så tidlig.»

Jeg gjengjeldte klemmen hennes entusiastisk. «Jeg kunne jo ikke la deg ta deg av all pyntingen alene,» svarte jeg. «Han har vel ikke fått mistanke om noe, håper jeg?»

«Nei da, ikke i det hele tatt. Og har han det, er han verdens beste skuespiller.»

Tjue minutter senere hadde vi båret alt inn i The Fox and Badgers selskapslokale og begynte å henge opp bursdagsbannerne.

«Gleder du deg til i kveld?» spurte Hannah. Hun så på meg med et ertelystent glimt i øyet og blunket spøkefullt, og det var mer enn tydelig hva hun siktet til. Sommerfuglene begynte å oppføre en vill dans i magen min igjen.

«Jeg er ganske spent og veldig nervøs,» måtte jeg innrømme. «Har en følelse av at det ligger voldsomme forventninger i luften, at alle forventer at det skal gnistre og eksplodere når vi møtes. Men tenk om han ikke liker meg?»

Hun satte hendene i siden, så på meg og hevet brynene. «Ikke liker deg? Hva er det ikke å like ved deg, mener du? Det kan jo selvfølgelig være at du ikke vil like ham heller, men jeg tror neppe det vil skje. Jeg mener fremdeles at dere er perfekte for hverandre.»

Vi fortsatte med pyntingen, og Hannah pratet ivrig og entusiastisk om alt James og jeg angivelig hadde til felles – samme smak når det gjaldt musikk, filmer, bøker, samme sans for humor, samme syn på livet. Så hvis – eller rettere sagt når – Hannah og Toby fant det passende å fordufte og la oss være alene sammen, kom vi i hvert fall til å ha mer enn nok å prate om.

«Vet han at dere prøver å koble oss?» spurte jeg mens vi hengte opp to buketter med ballonger i hvert vårt hjørne av rommet. Hun viklet en lokk av det stripete håret sitt om langfingeren og så kokett på meg. «Jeg har vel kanskje kommet med et hint eller to. Diskret. Taktfullt.»

Jeg lo. «Rett på sak, mener du. Uten omsvøp.»

Hun så tilgjort fornærmet på meg. «Hvordan i alle dager kan du antyde noe sånt?»

Jeg møtte blikket hennes og ristet smilende på hodet. «Nåvel, kanskje like diskret som du var med hintene du ga meg, da. Hva var det nå du sa? Å ja. Nå husker jeg det. ‘Tobys bestekompis, James, er supersexy. Den perfekte måten for deg å komme over Harry på er å komme deg under James.’ Tar jeg ikke feil, var det nøyaktig det du sa.»

Hun hadde skamfølelse nok til å se litt flau ut. «Vel, det er nå uansett en god idé. Det er over to år siden det ble slutt mellom deg og Harry, og hvor mange dater har du vært på i løpet av den tiden?»

Jeg sukket. «Ingen.»

«Nettopp. På tide du kommer i gang igjen.»

Hun hadde selvfølgelig rett, jeg visste jo det, men det jeg hadde opplevd med Harry, hadde gitt selvfølelsen min en alvorlig knekk. Han var den første jeg hadde hatt et lengre forhold til, og jeg hadde følt at ting fungerte veldig bra mellom oss. Jeg hadde trodd vi var forelsket, og at det kom til å bli oss to for resten av livet. Men jeg hadde tatt feil.

Harry var turnuslege på legekontoret der jeg hadde fått jobb etter at jeg var ferdig utdannet. Et par år var vi bare venner, men så utviklet vennskapet seg til noe mer. Romantiske forhold mellom de ansatte ble ikke sett på med blide øyne på arbeidsplassen vår, så jeg sørget for å bli overflyttet til det kommunale sykepleierteamet i Whitsborough Bay. På dagen et år etter at Harry og jeg ble et par, foreslo han at jeg skulle flytte inn hos ham, men to år senere annonserte han plutselig, mens vi spiste frokost en lørdagsmorgen, at det ikke fungerte mellom oss, og at jeg måtte flytte ut igjen. Umiddelbart. Det kom som lyn fra klar himmel. Forholdet vårt sto i stampe, sa han. Det førte ingen steder hen, det hadde bare vært litt moro en stund, og det beste var nok å avslutte det nå, mens vi ennå hadde gode minner om tiden vår sammen, i stedet for å la det fortsette å gå nedoverbakke til vi endte opp med å hate hverandre. Jeg pakket tingene mine, altfor sjokkert til å klare å gråte, og altfor forvirret til å diskutere situasjonen nærmere. Han ønsket helt tydelig ikke å være sammen med meg lenger, og jeg hadde ikke tenkt å ydmyke meg ved å bønnfalle ham.

Jeg pakket tingene mine og skulle akkurat til å gå ut i bilen med de siste bagene, da en kvinne plutselig dukket opp med en bil full av kofferter og kartonger. Det viste seg at hun og Harry hadde vært sammen i fire år, men hun var gift og uvillig til å forlate ektemannen. Harry hadde tydeligvis innledet et forhold til meg for å gjøre henne sjalu og få henne til endelig å søke skilsmisse, og det hadde åpenbart fungert. Jeg ble ikke lenge nok til å finne ut om det virkelig gjorde det.

Siden hadde jeg ikke følt meg klar til å stole på noen mann mer, så jeg hadde unngått alt som het dating, men muligheten til å få bli kjent med en som to av mine nærmeste venner gikk god for, fristet, det måtte jeg innrømme. De ville aldri forsøkt å koble oss om han var en overfladisk, upålitelig flørt.

«Vi har bestemt dato for bryllupet,» sa Hannah og avbrøt meg i grubleriene. «Tredje mars neste år.»

«Å jøss! Men det er jo strålende nyheter.»

«Du blir min førstebrudepike, og James blir Tobys forlover, så det vil være fantastisk om dere to blir et par.»

«Og kanskje litt kleint om vi ikke blir det.»

Hun så på meg igjen og blunket. «Dere blir det. Det er jeg overbevist om.»

«Surprise!»

Det smalt i knallbongbonger, og girlandere flagret gjennom luften idet Toby kom inn i pubens selskapslokale den kvelden. Det forbløffete uttrykket som bredte seg over ansiktet hans, røpet at Hannah hadde hatt rett: Han hadde faktisk ikke hatt den ringeste mistanke om det som skulle skje.

Toby klemte Hannah og kysset henne. Jeg holdt meg i bakgrunnen og benyttet anledningen til å smugtitte på James mens han hilste på Tobys foreldre. Hannah hadde sagt at han var «supersexy», og beskrivelsen stemte perfekt. Jeg håpet han hadde en personlighet som sto i stil med utseendet hans, for han var virkelig usedvanlig flott. Jeg kjente hjertet banke hardt. Her lå det an til både gnister og eksplosjoner, ingen tvil om det.

Hannah kom gående med kurs mot meg, med James i hælene, og jeg var plutselig skjelven av nervøsitet.

«Hei, den berømmelige bestevenninnen! Endelig møtes vi!» Han så på meg og smilte bredt. «Jeg har hørt så mye om deg at det føles som om jeg har kjent deg halve livet.»

Jeg slappet av i skuldrene og lo. «Samme her. Skulle ikke forundre meg om du har gått rundt ute på golfbanen og rødmet, for noen har skrytt deg opp i skyene i hele ettermiddag.»

«Rart at du sier det, for Toby har gjort det samme om deg.» James dultet Hannah spøkefullt i siden. «Dere to er omtrent like diskret som et pressluftbor.»

Hun løftet hendene avvergende og prøvde å se uskyldig ut. «Jeg skjønner ikke hva du snakker om. Toby og jeg vil bare at forloveren og førstebrudepiken vår skal bli kjent med hverandre. Og det skal dere to få gjøre nå i fred og ro.»

Hun vendte ryggen til oss uten å vente på svar, og satte kursen for motsatt ende av rommet, utvilsomt mektig fornøyd med seg selv.

«Har du lyst på noe å drikke?» spurte James.

«Ja takk.» Jeg fulgte ham mot baren.

«Jeg har ikke sagt noe til noen av de to, men jeg har faktisk gledet meg til å få møte deg. Jeg mener det.»

Sommerfuglene flakset vilt i magen min.

Han så på meg med intense, blå øyne og smilte. «Hva vil du ha å drikke?»

Han bestilte drinker til oss begge, og sommerfuglene fortsatte sin ville dans. Han geleidet meg bort i et halvmørkt hjørne av rommet for å gi oss anledning til å snakke sammen uforstyrret. Senere, på dansegulvet, la han armene om meg og holdt meg tett inntil seg, og etter at festen var slutt, gikk vi hånd i hånd tilbake til Fuchsia Cottage. Jeg var i den sjuende himmel.

«Jeg visste at dere to var perfekte for hverandre,» sa Hannah, lettere sluret i stemmen etter x antall drinker. Hun og Toby sjanglet bort gjennom gaten ved siden av oss, arm i arm. «Jeg sa det, ikke sant? Hadde jeg rett?»

«Du hadde hundre prosent rett, Hannah,» svarte James. Han så på meg og himlet med øynene, og vi lo av de to som subbet bortover gaten, ustøe og klønete, og hele tiden dultet borti hverandre.

Vi samlet oss i kjøkkenet for å lage kaffe, men Hannah hadde ikke mer enn fylt opp kjelen med vann, før hun fant ut at hun ikke orket mer væskeinntak og bare ville gå og legge seg. Toby var enig. De forsvant opp trappen sammen, og James og jeg var plutselig alene.

«Mente du det du sa om at Hannah hadde hundre prosent rett?» spurte jeg, full av uvant mot etter alle vinglassene jeg hadde fått i løpet av kvelden.

James tok begge hendene mine, trakk meg mot seg og kysset meg forsiktig, først på munnen, og så strøk han leppene over kinnet mitt, opp til øret og deretter tilbake til munnen. Leppene hans var varme og skjegget mykt.

«Jeg håper dette er svar godt nok på spørsmålet ditt,» sa han.

«Det er det.»

«Får jeg invitere deg med ut på middag en kveld i uken som kommer?» hvisket han. «Er du ledig på tirsdag?»

«Det er jeg, og ja, jeg takker ja.»

En time senere lå jeg i sengen min og smilte for meg selv, og kjente fremdeles James’ myke lepper mot mine. Hannah og Toby hadde virkelig hatt rett. Han fikk meg til å le, jeg fikk ham til å le, vi hadde en masse ting til felles, og når vi kysset hverandre, kjentes det som om vi var skapt for hverandre, ment for hverandre. Han lå i rommet ved siden av mitt, og vissheten om det gjorde det vanskelig å sovne, men til slutt gled jeg inn i drømmeland og sov dypt.

Søndag morgen våknet jeg litt over klokken sju til lyden av gatedøren som ble lukket. Jeg kikket ut gjennom persiennene og ble tung om hjertet. James var på vei mot bilen sin med overnattingsbagen sin i hånden. Han hadde tydeligvis våknet full av anger og bestemt seg for å stikke, så raskt som mulig, for å unngå et mulig pinlig møte med meg. Kanskje vi ikke var ment for hverandre likevel.

En halv time senere åpnet jeg gatedøren, klar til å gå, jeg også.

«Har du tenkt å stikke uten å si ha det?»

Jeg kvapp voldsomt til og virvlet rundt. James sto lent mot karmen på kjøkkendøren med et spørrende uttrykk i ansiktet. Han virket nesten litt usikker på seg selv.

«Jeg trodde du var dratt,» sa jeg.

«Nei da. Jeg ville snakke litt med deg først. Forsikre meg om at alt er ok mellom oss etter i går kveld.»

Jeg ble tung om hjertet for andre gang denne morgenen. Betydde dette at han angret på kvelden før og ville forsikre seg om at det ikke kom til å bli noen form for pinlighet eller ubehag under bryllupet neste år? «Alt i orden,» sa jeg fort. «Det var veldig hyggelig i går kveld, men du kan slappe helt av. Vi dropper middagen.» Jeg prøvde å legge an en lett og ubekymret tone, men hørte at jeg ikke lyktes helt.

«Vil du ikke være med meg ut?» Han virket såret.

«Eh … jo da. Jeg gir deg bare en sjanse til å slippe unna.»

«Hva om jeg ikke har lyst til å slippe unna, da?» Et lite smil lurte i munnviken hans. Han tok et skritt mot meg.

Jeg smilte sjenert og satte bagen min ned på gulvet. «Vel, da går vi ut og spiser middag på tirsdag, da.»

«Og hva om jeg ikke klarer å vente så lenge?» Han kom enda nærmere og var plutselig så nær at kroppene våre nesten berørte hverandre.

«Jeg er ledig i morgen kveld også.»

«Og hva om jeg ikke klarer å vente så lenge heller?»

Jeg holdt blikket hans. «Jeg behøver ikke å dra nå med en gang,» hvisket jeg.

«Kunne du tenke deg å tilbringe dagen i dag sammen med meg, da?»

«Veldig gjerne.»

Han la armene om meg og kysset meg forsiktig.

«Jeg var redd du var kommet på andre tanker etter å ha sovet på det,» sa han da vi endelig slapp hverandre igjen.

Jeg så usikkerheten hans, følte sårbarheten hans – så mine egne like usikre følelser gjenspeilt i ansiktet hans – og i det øyeblikket forelsket jeg meg litt i James Turner.


Kapittel 3

Seks måneder senere ga Hannah og Toby hverandre sitt «ja». Jeg så dem stå der og smile forelsket til hverandre og kysse hverandre for første gang som mann og kone, og kjente at jeg smeltet innvendig. Jeg kastet et stjålent blikk på James. Han var enda flottere enn til vanlig denne dagen i en lys grå, tredelt dress med korallrødt slips og lommetørkle i samme farge i brystlommen, men han så bare rett frem og møtte ikke blikket mitt. Jeg glattet over den korallrøde brudepikekjolen min og smilte for meg selv. Ville James og jeg bli neste par ut og få gi hverandre vårt «ja» også om ikke altfor lenge, neste år kanskje? Jeg håpet det.

Brudeparet snudde seg mot venner og familie mens de smilte fra øre til øre, begge to, og så gikk de nedover midtgangen til øredøvende applaus. James og jeg fulgte etter like bak dem, og bak oss igjen kom Hannahs to unge nieser. Han klemte hånden min og smilte varmt til meg, og sommerfuglene fikk det straks veldig travelt i magen min. Var det mulig at bryllupsatmosfæren satte ham i den rette romantiske stemningen, den som skulle til for å få ham til å erklære sine følelser for meg? Han hadde ennå ikke sagt at han elsket meg, men jeg visste at han var forsiktig når det gjaldt sånne ting, og var innstilt på å ta det langsomt etter et langvarig forhold som dessverre hadde endt dårlig. Jeg var fast bestemt på ikke å være den første til å si det selv, for når jeg tenkte tilbake på mitt og Harrys forhold, innså jeg at han aldri hadde svart med noe annet enn et nøytralt «samme her» hver gang jeg sa de spesielle ordene til ham.

James bodde og jobbet i York, og jeg levde mitt liv en time unna, i Whitsborough Bay, så det var ikke så mange anledninger til spontanitet i forholdet vårt, men vi fikk det til å fungere. Vi tilbrakte så å si hver eneste helg sammen og prøvde å treffes en kveld i uken i tillegg.

Den første tiden etter at vi begynte å være sammen, tok James turen bort til Whitsborough et par ganger for å møte foreldrene mine, men mamma gjorde veldig lite, om noe i det hele tatt, for å få ham til å føle seg velkommen, så det virket mer fornuftig at jeg kjørte til York i stedet og møtte ham der. Han hadde jo egen leilighet også.

Å måtte bo hjemme hos foreldrene mine var selvfølgelig alt annet enn ideelt, men for meg var det økonomisk en ubetinget fordel. Etter katastrofen med Harry insisterte pappa på at jeg skulle flytte hjem igjen til dem og bo på jenterommet mitt til jeg hadde klart å spare opp nok penger til depositum til et eget sted. Til mammas store misnøye.

James og jeg var mye sammen med Hannah og Toby, og jeg satte stor pris på det tette, nære forholdet vi hadde, alle fire. Jeg forestilte meg mange herlige, fine år i fremtiden med felles ferier og flotte opplevelser sammen.

Det var alltid en masse prat og latter når vi var sammen, og det fikk meg til å innse hvor overfladisk og intetsigende mitt forhold til Harry hadde vært. Han hadde slett ikke vært den rette for meg, tvert imot, og jeg hadde vært altfor uerfaren til å forstå det. James, derimot, passet meg perfekt på alle måter.

«Kan du forestille deg å gjøre dette selv en dag?» spurte jeg James mens vi satt ved et ellers tomt bord og så på brudeparet, som var på vei ut på dansegulvet for å svinge seg i kveldens første dans sammen. Jeg hadde tyllet i meg fem, kanskje seks, glass champagne og hadde klart å opparbeide en bra porsjon mot, men ikke nok til å tilføye ordene «med meg».

«En dag kanskje,» svarte James. «Når jeg møter …»

Han tidde og nølte, bet seg i leppen, vred seg ukomfortabelt på stolen og unngikk å møte blikket mitt, og det var som å få et slag i magen. Alt sto plutselig klart og tydelig for meg. Klart som glass. Grunnen til at han ikke hadde sagt at han elsket meg, var slett ikke det tidligere havarerte forholdet hans, eller at han var redd for å bli såret på nytt, eller gå for fort frem og forhaste seg. Grunnen var ganske enkelt at han ikke hadde sånne følelser for meg. Hvordan hadde jeg kunnet være så blind? Hadde jeg ikke lært noe som helst av historien med Harry?

«Når du møter den rette?» sa jeg for ham, og håpet at skjelvingen i stemmen min druknet i lyden fra musikken.

Jeg svelget hardt og prøvde å tvinge vekk klumpen jeg plutselig hadde fått i halsen, og tårene som presset på. «Men den personen er ikke meg, er det vel?» klarte jeg å tilføye.

James ristet langsomt på hodet og møtte omsider blikket mitt. «Jeg er veldig lei for det, Sam,» sa han. «Jeg er oppriktig glad i deg» – Han ristet på hodet igjen – «men ikke på den måten. Jeg skulle ønske jeg var det, men man kan ikke kontrollere eller bestemme hvem man skal forelske seg i. Jeg liker utrolig godt å være sammen med deg, men det er et eller annet som mangler i forholdet vårt.»

«Hva?»

«En slags gnist kanskje. Jeg følte det den første gangen vi møtte hverandre, men det var antagelig bare spenningen ved noe nytt og … jeg beklager, men … det bleknet og forsvant igjen.» Han syntes åpenbart det var veldig vanskelig å fortelle meg dette, det var mer enn tydelig, men jeg skjønte straks at han mente det. Han hadde forsøkt, men hadde ikke klart å utvikle de rette følelsene for meg.

Jeg fiklet med en hårtust og tvang meg til å spørre: «Har du en annen?»

«Nei! Noe sånt ville jeg aldri gjøre mot deg.»

«Hva er det du prøver å si, da?» spurte jeg. «At vi bør slå opp med hverandre?»

Han grep hånden min. «Nei. Det er ikke det jeg mener. Jeg er faktisk veldig glad i deg, vi har det morsomt sammen, og det er ingen annen jeg heller vil være sammen med.» Han løftet den andre hånden sin og strøk meg over kinnet. Jeg la ansiktet inn mot den varme håndflaten hans og kjente hjertet banke hardt. Alt var ikke tapt. Men så tilføyde han det fatale og avgjørende ordet. «Ennå.» Et eneste lite ord, på bare fire bokstaver, men dessverre proppfullt av kraft. Ennå. Han hadde ikke møtt noen han heller ville være sammen med ennå. Han ville gjerne fortsette å være sammen med meg til en han likte bedre, dukket opp.

«Ok,» sa jeg, for hva annet kunne jeg si? Det var jo slett ikke ok. Langt ifra. Det kom aldri til å bli ok.

«Jeg kan bare ikke se for meg at det skal bli oss to i det lange løp,» fortsatte James. «Jeg skulle virkelig ønske at jeg kunne det, men jeg kan ikke. Hva føler du, da?»

Hva jeg føler? Jeg elsker deg og har lyst til å gifte meg med deg! Men det sa jeg selvfølgelig ikke. Jeg vet ikke hva som styrte meg akkurat da – sannsynligvis en kombinasjon av selvoppholdelsesdrift, behov for å unngå å bli ydmyket, og samtidig et ønske om å holde på ham så lenge som mulig – men så åpnet jeg munnen, og ordene tumlet ut. «Jeg føler nøyaktig det samme, men var ikke klar over det før jeg så og hørte Hannah og Toby si frem ekteskapsløftet sitt. Jeg begynte å se for meg min egen bryllupsdag, men klarte ikke å forestille meg at du var brudgommen min. Jeg har imidlertid ikke lyst til å miste deg. Jeg er mer enn fornøyd med å fortsette med dette som vi har nå, hva det nå enn er.»

Jeg ventet at han skulle begynne å le og konfrontere meg med løgnen min. Jeg snublet jo i ordene og fiklet med bordduken mens jeg snakket, og det måtte da vel røpe meg? Men det som skjedde, var at han lyste opp i øynene. «Er det sant? Jeg var redd jeg skulle såre deg.»

Jeg smilte. «Hadde jeg vært vilt forelsket i deg, ville jeg vært fullstendig knust nå, men det er jeg ikke, så …»

James ga meg en klem. «Du er verdens beste, Sam.»

Han trodde meg. Hvordan kunne han tro på det vrøvlet jeg serverte ham?

«Det er du også,» svarte jeg og gjengjeldte klemmen hans. «Kan du love meg en ting? Hvis du møter en som gir deg den gnisten vi nettopp snakket om, vil du la meg få vite det da? Med en gang, mener jeg. La meg slippe å få høre det senere eller fra en annen. Det tror jeg ikke jeg vil orke etter det som skjedde med Harry.»

James holdt meg litt ut fra seg og nikket alvorlig. «Lover du å gjøre det samme?»

Jeg nikket og krysset fingrene under stolsetet. Jeg hadde allerede funnet den jeg ville ha, og nå fikk jeg bare håpe at gnisten han hadde følt sammen med meg i starten, ble tent på nytt, for den jeg følte for ham, hadde aldri sluknet.





cappelendamm-logo-t.png
CAPPELEN DAMM





cover.jpg
illionselgende forf.
1ra den millic gende "”“”Crc,,

¥

SAMANTHA TONGE










